CELEX: 62020TN0174
Language: lv
Date: 2020-04-04 00:00:00
Title: Lieta T-174/20: Prasība, kas celta 2020. gada 4. aprīlī – Comune di Stintino/Komisija

25.5.2020   
            
            
               LV
            
            
               Eiropas Savienības Oficiālais Vēstnesis
            
            
               C 175/34
            
         
      Prasība, kas celta 2020. gada 4. aprīlī – Comune di Stintino/Komisija
      (Lieta T-174/20)
      (2020/C 175/45)
      Tiesvedības valoda – itāļu.
      
         Lietas dalībnieki
      
      
         Prasītāja: Comune di Stintino (pārstāvis: G. Machiavelli, advokāts)
      
         Atbildētāja: Eiropas Komisija
      
         Prasījumi
      
      Prasītāja lūdz Vispārējo tiesu atcelt:
      
                  —
               
               
                  pasākumu, kas minēts Eiropas Komisijas (Vides ģenerāldirektorāts, ENV.A direktorāts – politika, koordinācija, “LIFE” pārvaldība un resursi; ENV.A.4 – “LIFE” pārvaldība, administrācija, IT un atbalsts, nodaļas vadītājs) paziņojumā Ares(2020)734033-05/02/2020, ar kuru tika noteikts samazināt finansējumu, kas Comune di Stintino tika piešķirts programmā “LIFE10 NAT/IT/000244 – ST.e.R.N.A”, un uzdots atgūt izveidojušos pārmaksu;
               
            
                  —
               
               
                  Eiropas Komisijas 2020. gada 24. februāra debetnotu Nr. 3242002652, ar kuru Comune di Stintino tika pieprasīts atmaksāt atbilstoši iepriekš minētajam pasākumam nepamatoti izmaksātos līdzekļus 447 078,63 EUR apmērā;
               
            
                  —
               
               
                  pasākumu, kas minēts Eiropas Komisijas (Vides ģenerāldirektorāts, ENV.A direktorāts – politika, koordinācija, “LIFE” pārvaldība un resursi; ENV.A.4 – “LIFE” pārvaldība, administrācija, IT un atbalsts, nodaļas vadītājs) paziņojumā Ares(2019)6551262-23/10/2019, ar kuru tika noteikta neattiecināmo izmaksu daļa saistībā ar iepriekš minēto finansējumu un ar kuru Comune di Stintino tika noteikts 30 dienu termiņš iebildumu celšanai (dok. Nr. R3);
               
            
                  —
               
               
                  jebkurus citus tieši un/vai netieši saistītus lēmumus vai pasākumus.
               
            
         Motīvi un galvenie argumenti
      
      Prasības pamatošanai prasītāja izvirza šādus pamatus.
      
                  1.
               
               
                  Vispārējais rīcības plāns – būtisku procedūras noteikumu, Līguma par Eiropas Savienības darbību 15. panta un 296. panta, kā arī Eiropas Savienības Pamattiesību hartas 41. panta 2. punkta c) apakšpunkta pārkāpums: nepietiekams pamatojums, jo neesot izskaidrots, kā ir ticis aprēķināts piemērotais procentuālais samazinājums;
               
            
                  2.
               
               
                  Vispārējais rīcības plāns – būtisku procedūras noteikumu, samērīguma principa un Līguma par Eiropas Savienību 5. panta pārkāpums, jo samazinājums neesot samērīgs ar veiktajām darbībām;
               
            
                  3.
               
               
                  Vispārējais rīcības plāns – būtisku procedūras noteikumu, samērīguma principa un Līguma par Eiropas Savienību 5. panta pārkāpums, jo projekta izpildītā daļa esot lielāka par to, uz kuru ir attiecināts samazinājums;
               
            
                  4.
               
               
                  Zemesgabala iegāde un lagūnas, kanāla un iztekas vides atveseļošana – būtisku procedūras noteikumu, samērīguma principa, Līguma par Eiropas Savienību 5. panta un Finanšu regulas 35.1. panta pārkāpums, kā arī tiesiskās paļāvības neievērošana, jo ar apstrīdētajiem aktiem tiekot pārkāptas iepriekš minētās tiesību normas un netiekot apstrīdēts, ka darbība ir pilnībā izpildīta;
               
            
                  5.
               
               
                  Teritorijas uzraudzība un izglītošana vides jomā, un Pieejams ekoloģiskais tīkls – būtisku procedūras noteikumu, samērīguma principa un Līguma par Eiropas Savienību 5. panta, un Finanšu regulas 18. panta pārkāpums, kā arī tiesiskās paļāvības neievērošana, jo darbība esot tikusi pilnībā izpildīta un pārmestā vilcināšanās neesot ietekmējusi informācijas izplatīšanas darbību īstenošanu ilgtermiņā. Darbība tiktu pilnībā pabeigta, ciktāl to atļautu vides radītie šķēršļi.
               
            
                  6.
               
               
                  Projekta koordinācija – tiesiskās paļāvības neievērošana, būtisku procedūras noteikumu, Līguma par Eiropas Savienības darbību 15. panta un 296. panta, kā arī Eiropas Savienības Pamattiesību hartas 41. panta 2. punkta c) apakšpunkta pārkāpums, nepietiekams pamatojums, samērīguma principa, Līguma par Eiropas Savienību 5. panta un Finanšu regulas 18. panta pārkāpums, jo neesot saprotams, kā ir ticis aprēķināts procentuālais samazinājums, un katrā ziņā piemērotais procentuālais samazinājums neesot samērīgs ar veiktajām darbībām.